Tah petrol flok diesel bi żball, ifakkru l-mument b'kanzunetta rock b'togħma umoristika
Imtella' Ġunju 29, 2020 Il-kitarrist David Cassar Torreggiani u l-kantant u mużiċist Malti Kersten Graham kienu ilhom itellgħu u jniżżlu biex jamalgamaw it-talent mużikali tagħhom bil-għan li joħorġu kanzunetta flimkien. Fl-aħħar ġimgħat lil David u 'l Kersten ġiethom ix-xoqqa f'moxtha biex jaħdmu flimkien u f'dawn il-jiem flimkien ma' David Depasquale nedew il-kanzunetta 'Broz'. Minkejja l-fatt li għal David il-produzzjoni tal-kanzunetta kienet xi ftit jew wisq għadma iebsa għalih peress li tmur lil hinn mill-istil tiegħu, il-kitarrist daħal għaliha b'ruħu u b'ġismu. Lil hinn mill-melodija, il-lirika ta' 'Broz' jaf tnissel tbissima fuq fomm dak li jkun hekk kif kliemha msejjes fuq mument umoristiku għall-aħħar bejn Kersten u David. Fi ftit kliem, darba fost l-oħrajn, iż-żewġ artisti kienu fi triqithom biex imorru jdoqqu flimkien u l-karozza ta' David bdiet tmajna mill-fuel. Riżultat ta' dan, Kersten niżel jagħti daqqa t'id 'il David biex jimla' t-tank. Ġara, li Kersten ma kienx jaf li l-karozza ta' David kienet tieħu diesel. Minflok, taha petrol u kien se jirranġah għall-frisk. Il-kanzunetta 'Broz' ikkaratterizzata minn andament melodiku enerġetiku għall-aħħar u x'aktarx li tpaxxi l-aktar 'il-widna ta' dawk li l-hena tagħhom jisimgħu ġganti tal-mużika rock bħal AC/DC, Guns N' Roses u M ötley Crüe.